— Эш хаҡы тураһында әйтеп үткәйнем инде. Уҡытыусы, табиптарҙың, социаль өлкә хеҙмәткәрҙәренең хәле ярайһы уҡ һәйбәт. Шулай ҙа дөйөм хәлдең һөҙөмтәләре генә ҡыуандыра. Халыҡтың яртыһы 20 мең һумдан кәм эш хаҡы ала бит. Эшләп йөрөгән кешеләрҙең 14 проценты 10 мең һумдан кәмерәккә бил бөгә. Шуға ла хеҙмәт хаҡын арттырыуға йүнәлтеү өсөн гел генә өҫтәмә ресурстар эҙләү мотлаҡ. Бюджет өлкәһендә лә 5 — 7 мең һум эш хаҡы алыусылар һаман бар әле. Башҡортостан — нефть, нефть продукттары, нефть химияһы, химия буйынса иң ҙур экспортлаусыларҙың береһе. Һуңғы һигеҙ айҙа сәнәғәт етештереүе күләме буйынса былтырғы күрһәткестәрҙән күпкә алға киткәнбеҙ. Шулай ҙа илдә хәл көсөргәнешле. Ошо сәбәпле ресурстарҙы самалап тотоноу кәрәк. Аҡса бар, тик уны юҡ-барға тәләфләмәү — заман талабы. Шуға ла ҡулайлаштырыу тураһында һөйләгәндә, мин тәү сиратта үҙ эшебеҙҙе мөмкин тиклем һөҙөмтәлерәк итеүҙе күҙ уңында тотам. Төҙөлөштөң хаҡын көйләргә тейешбеҙ, сығымдарҙы кәметеп, күберәк йорт һалыу юлдарын эҙләргә, һөҙөмтәлерәк эшләргә өйрәнеү кәрәк. Ә социаль өлкәгә бирелгән барлыҡ вәғәҙәләр, һис шикһеҙ, үтәләсәк, – тип ышандырҙы республика башлығы.